Ma van die bruid? Só grimeer jy
JY LEES NOU Ma van die bruid? Só grimeer jy
Só dra jy verligter: Julianne Moore wys hoe
FOTO: Jenni Elizabeth.
Verby is die dae dat ouer beteken minder mooi. Die mooimaakreëls verander net 'n bietjie met die jare. Met dié top-grimeerwenke kan jy ook straal op jou dogter of seun se mooiste dag.
Dis húl mooiste dag, maar natuurlik wil jy as ma van die bruid of bruidegom nie jou voorkoms afskeep nie. Buiten 'n eksieperfeksie uitrusting en hare, wil jy seker maak jou grimering is afgerond en lyk mooi op die troufoto's. Nie so gelukkig om 'n professionele grimeerkunstenaar te hê om jou grimering op die dag te doen nie? Ons kan help!
Volg dié top-grimeerwenke vir 'n jeugdige voorkoms:
1. Vog vir jou vel
Jou grimering lyk die beste wanneer jou vel goed bevog is. Wend eerstens 'n serum en vogroom aan. Jy kan ook 'n bevogtigende basislaag (primer) voor jou onderlaag aanwend. Só hou jou grimering langer.
2. Kies reg met onderlaag
Vermy 'n poeier- of matonderlaag en soek eerder 'n onderlaag wat sal hou, maar 'n fluweel-afwerking het. Jou vel sal vars lyk, sonder dat jy uitgewas lyk op die foto's.
3. Romerige formules
Kies romerige formules vir jou oë en wange. Oogskadupoeier gaan lê dikwels in die fyn lyntjies en plooie rondom jou oë, wat dit meer opsigtelik maak. Daarby lyk 'n romerige blosser natuurliker en gee jou gelaat 'n gesonde gloed.
4. Vir mooi oë
Gebruik 'n bruin oogomlyner-potlood om jou oë subtiele definisie te gee en effens rokerig te laat lyk. Swart oogomlyner is geneig om te hard te wees. Wend 'n paar lae swart (waterbestande) maskara aan en vul jou wenkbroue netjies in.
5. Kleur vir jou lippe
Dra 'n helderkleurige lipstiffie vir 'n jeugdige voorkoms. Kies 'n skakering soos koraalpienk, roos of rooi en wend eers 'n lip-omlyner voor die lipstiffie aan. Só lyk jou lippe voller, en die omlyner keer ook dat die lipstiffie in die fyn lyntjies om jou lippe "bloei".